RÅDETS AFGØRELSE
af 28. juni 2011
om ændring af Rådets retsakt af 12. marts 1999 om vedtagelse af bestemmelserne for Europols pensionskasse
(2011/400/EU)
RÅDET FOR DEN EUROPÆISKE UNION HAR -
under henvisning til vedtægten for Europols personale, som fastlagt i Rådets retsakt af 3. december 1998 (»Europols personalevedtægt«) (1), særlig artikel 37, stk. 3, i bilag 6,
ud fra følgende betragtninger:
(1)
Rådets afgørelse 2009/371/RIA af 6. april 2009 om oprettelse af Den Europæiske Politienhed (Europol) (2) (»Europolafgørelsen«) erstatter Rådets retsakt af 26. juli 1995 om udarbejdelse af en konvention på grundlag af artikel K.3 i traktaten om Den Europæiske Union om oprettelse af en europæisk politienhed (3) (»Europolkonventionen«) fra datoen for dens anvendelse, dvs. fra og med den 1. januar 2010.
(2)
Ifølge Europolafgørelsen ophæves alle bestemmelser om gennemførelse af Europolkonventionen med virkning fra den 1. januar 2010, medmindre andet er fastsat i Europolafgørelsen.
(3)
Ifølge Europolafgørelsen finder Europols personalevedtægt og andre relevante instrumenter endvidere fortsat anvendelse på medlemmer af personalet, der ikke er ansat i overensstemmelse med vedtægten for tjenestemænd i Den Europæiske Union og ansættelsesvilkårene for de øvrige ansatte i Unionen, jf. artikel 57, stk. 2 i nævnte afgørelse.
(4)
Ifølge Europolafgørelsen gælder vedtægten for tjenestemænd i Den Europæiske Union og ansættelsesvilkårene for de øvrige ansatte i Unionen, som fastlagt i Rådets forordning (EØF, Euratom, EKSF) nr. 259/68 (4) også for direktøren, vicedirektørerne og personale i Europol, der ansættes efter den 1. januar 2010.
(5)
Ifølge Europolafgørelsen vil alle ansættelseskontrakter, der er indgået af Europol som oprettet ved Europolkonventionen, og som var i kraft den 1. januar 2010, endvidere blive opfyldt, indtil de udløber, og de kan ikke forlænges på grundlag af Europols personalevedtægt efter anvendelsesdatoen for Europolafgørelsen.
(6)
Europolafgørelsen fastslår også, at medlemmer af personalet med ansættelseskontrakt pr. 1. januar 2010 mulighed for at indgå en kontrakt som midlertidigt ansat eller som kontraktansat i henhold til ansættelsesvilkårene for de øvrige ansatte i Den Europæiske Union. Flere ansatte har benyttet sig af denne mulighed.
(7)
Følgelig er antallet af medlemmer af personalet, som fortsat er ansat i henhold til Europols personalevedtægt, og dermed deres bidrag til Europols pensionskasse i henhold til artikel 37, stk. 1, i bilag 6 til Europols personalevedtægt, faldet støt fra den 1. januar 2010 og vil ophøre, når den sidste ansættelseskontrakt, der er omfattet af Europols personalevedtægt, er udløbet.
(8)
Som følge heraf skal forvaltningen af pensionskassen tilpasses til de mindre beløb, der indbetales og udbetales, ved at reducere antallet af pensionskassens bestyrelsesmedlemmer og -møder.
(9)
Det er også rimeligt at begrænse bestyrelsesmedlemmernes personlige ansvar i udførelsen af deres opgaver til grov uagtsomhed og alvorlige forseelser.
(10)
Pensionskassens ansvar ophører også tidligere end forudset, da den blev oprettet. Hvis pensionskassens aktiver ikke er tilstrækkelige til at opfylde dens forpligtelser, bør forskellen dækkes over Europols budget. I betragtning af pensionskassens nuværende økonomiske situation forekommer denne mulighed teoretisk, bl.a. under tages hensyn til, at Europol har genforsikret de risici, der følger af Europols forpligtelser i henhold til artikel 63-71 i Europols personalevedtægt, ved at tegne en forsikring for invalide- og efterladtepensioner.
(11)
Rådets retsakt af 12. marts 1999 om vedtagelse af bestemmelserne for Europols pensionskasse (5) ændres derfor i overensstemmelse hermed. Der bør også foretages andre tekniske ændringer i denne retsakt som følge af Europolafgørelsens ikrafttræden -
VEDTAGET DENNE AFGØRELSE:
Artikel 1
Rådets retsakt af 12. marts 1999 om vedtagelse af bestemmelserne for Europols pensionskasse ændres således:
1)
I artikel 1 indsættes følgende litra:
»aa) »Europolafgørelsen«: Rådets afgørelse af 6. april 2009 om oprettelse af Den Europæiske Politienhed (6), som træder i stedet for Europolkonventionen
2)
Artikel 1, litra b), affattes således:
»b) »Europol«: Den Europæiske Politienhed som oprettet ved Europolafgørelsen«.
3)
Artikel 1, litra g), affattes således:
»g) »Europols Styrelsesråd«: Europols Styrelsesråd som omhandlet i Europolafgørelsens artikel 37, stk. 1«.
4)
I artikel 1 tilføjes efter litra g) følgende litra:
»h) »Europols personaleudvalg«: det personaleudvalg, der er oprettet i henhold til artikel 4 i personalevedtægten eller, i tilfælde af at det ophører med at eksistere, det personaleudvalg, der er omhandlet i artikel 9, stk. 1, i vedtægten for tjenestemænd i Den Europæiske Union (7).
5)
Artikel 3, stk. 1, litra g), affattes således:
»g)
andre indtægter, herunder ekstraordinære bidrag fra Europol, jf. artikel 12b«.
6)
I artikel 3, stk. 2, udgår ordene »eller hensigtsmæssige« i litra d).
7)
Artikel 4, stk. 2, affattes således:
»2. Bestyrelsen består af fire medlemmer.«
8)
Artikel 4, stk. 3, affattes således:
»3. Af de fire medlemmer udpeges to af Europols Styrelsesråd, et udpeges af Europol, og et udpeges af Europols personaleudvalg. Hvert medlem kan på bestyrelsesmøderne bistås af højst to eksperter; omkostningerne i forbindelse med eventuelle eksterne eksperter afholdes kun af pensionskassen, hvis bestyrelsen beslutter det.«
9)
I artikel 4, stk. 7, erstattes ordene »sekretæren skal i alle tilfælde vælges blandt de medlemmer, der er udpeget af Europol eller Europols personaleudvalg« med ordene: »sekretæren skal i alle tilfælde være enten det medlem, der er udpeget af Europol, eller det medlem, der er udpeget af Europols personaleudvalg«.
10)
I artikel 5 tilføjes følgende stykke:
»6. Bestyrelsen og dens medlemmer skal repræsentere alle deltageres interesser og Europols interesser.«
11)
I artikel 6, stk. 1, skal ordene »to gange« erstattes af ordene »en gang«.
12)
Artikel 7, stk. 1, affattes således:
»1. Bestyrelsen kan kun træffe afgørelser på møder, hvor mindst ét medlem udpeget af Europols Styrelsesråd og repræsentanterne for de øvrige parter er til stede.«
13)
I artikel 8, stk. 1, erstattes ordene »solvens, likviditet, rentabilitet« med ordene »solvens, likviditet, lønsomhed«.
14)
I artikel 10, stk. 3, affattes andet punktum således:
»Med henblik herpå udpeger bestyrelsen en statsautoriseret revisor, der er registreret i henhold til gældende nederlandsk lovgivning.«
15)
Artikel 10, stk. 4, affattes således:
»4. Årsrapporten fremsendes til Europols Styrelsesråd og kontrolleres af Den Europæiske Revisionsret i henhold til Europolafgørelsens artikel 43 og artikel 58, stk. 2, litra a).«
16)
Følgende artikel indsættes:
»Artikel 12a
Erstatningsbegrænsning
1. Bestyrelsens medlemmer fritages for ethvert erstatningsansvar for krav vedrørende udførelsen af deres opgaver, jf. artikel 5.
2. Europol yder erstatning til bestyrelsens medlemmer i forbindelse med alle erstatningskrav, der rejses af pensionskassens deltagere og/eller af andre interesserede parter vedrørende udførelsen af deres opgaver, jf. artikel 5.
3. Uanset stk. 1 og 2 i denne artikel er bestyrelsens medlemmer ansvarlig for grov uagtsomhed og alvorlige forseelser, herunder men ikke begrænset til svig, korruption, uretmæssig anvendelse af midler og tyveri.«
17)
Følgende artikel indsættes:
»Artikel 12b
Overvågning af pensionskassens aktiver
1. Ud over den rapport, der udarbejdes i henhold til artikel 10, skal bestyrelsen hvert kvartal udarbejde en økonomisk rapport, som holder øje med pensionskassens dækningsgrad. Hvis dækningsgraden er lavere end den tærskel, der er fastsat i artikel 132 i den nederlandske »Pensioenwet«, skal bestyrelsen foretage en risikovurdering for at evaluere en potentiel insolvenssituation for pensionskassen i løbet af de næste fem budgetår. Resultaterne skal rapporteres til Europols Styrelsesråd og direktøren for Europol og skal angive årsager, forslag til forebyggende foranstaltninger, den forventede økonomiske udvikling og den anslåede fornødne cash-flow for hvert budgetår, hvortil der kræves ekstraordinære bidrag fra Europol.
2. Uden at dette berører muligheden for at opløse pensionskassen, jf. artikel 13, dækker Europol eventuelle underskud, hvis Europols pensionskasses aktiver ikke er tilstrækkelige til at opfylde dens forpligtelser med undtagelse af forpligtelser, der dækkes af Europols genforsikringsordninger.«
18)
Artikel 13, stk. 1, affattes således:
»1. Pensionskassen er oprettet på ubestemt tid. Den kan kun opløses ved enstemmig afgørelse i Rådet. En sådan afgørelse træffes på grundlag af forslag fra Europols Styrelsesråd, der forelægges efter høring af bestyrelsen.«
19)
Artikel 14 ophæves.
Artikel 2
Denne afgørelse træder i kraft dagen efter vedtagelsen.
Udfærdiget i Luxembourg, den 28. juni 2011.